**Cyngor Eglwysi Rhyddion Cymru**

Cofnodion cyfarfod 23 Mai 2023 a gynhaliwyd dros Zoom

**Presennol:** Parch. Simon Walkling (Llywydd); Judith Morris; Dyfrig Rees; Ian Morris; Siôn Brynach; Aled Davies; Dawn Mason; Anna Jane Evans; Peter Dewi Richards; Vaughan Salisbury; Paul Rochester; Aled Jones; Gethin Rhys; Martin Spain; Helen Jones (Ysgrifennydd) Catrin Parri (cyfieithydd);

**Ymddiheuriadau**: Rheinallt Thomas; Nan Powell -Davies

**1. Croeso ac Ymddiheuriadau:** Cafwyd air o groeso gan y Llywydd. Cyflwynodd pawb presennol eu hunain ar ddechrau’r cyfarfod. Roedd croeso arbennig i’r Parch Siôn Brynach, Prif Weithredwr Cytûn a oedd wedi ymuno i’w gyfarfod cyntaf. Dymunwyd yn dda iddo yn ei swydd. Yn anffodus, cafwyd problemau gyda’r linc cyfieithu a gorfu i rhan fwyaf o’r cyfarfod fod yn Saesneg.

**2.** **Defosiwn**: Arweiniwyd ni gan Martin Spain. Darllenodd ran o Galatiaid 6: adnodau 7 – 10. Dywedodd bod gwersi i ni fel Cyngor Eglwysi Rhyddion i galonogi ein gilydd ac nid i flino gwneud daioni er bod sefyllfaoedd heriol o’n cwmpas. Gweddïodd y byddai’r cyfarfod yn dangos arweiniad, bydd Duw yn ffyddlon ac yn perffeithio ein gwendid ni.

**3. Cofnodion 22 Tachwedd 2022 a Materion yn codi:**

i. **Cofnodion:** Derbyniwyd y Cofnodion. Mynegwyd bod un cymysgwch rhwng y Gymraeg a’r Saesneg ym mhwynt 4 Addysg. Byddai Vaughan a Helen yn trafod. Bydd y fersiwn gywir ar safle CERHC ar wefan Cytûn.

**ii. Dogfen Gweinidogaeth Ardal:** Mae cynlluniau yn symud ymlaen. Bydd cyfarfod gan Cytûn i drafod ym mis Hydref. Mae trefniadau lleol yn bodoli yn Sir Benfro.

**4. Adroddiad y Llywydd** (cylchredwyd ymlaen llaw)

**Nodwyd pwynt 5** – Cyfarchion ar y Cyd gydag arweinwyr eglwysi Cristnogol (Yr Eglwys yng Nghymru, Catholig Rufeinig ac Anghydffurfiol). Wedi digwyddiadau cenedlaethol diweddar, bu cyfle i’r arweinwyr i ddod i adnabod ei gilydd yn well, trafod materion a sicrhau cydweithio yn y dyfodol. Yn dilyn hyn, bydd Simon yn paratoi neges Nadolig ar ran yr Eglwysi i gyd eleni. Gwerthfawrogwyd y penderfyniad yn y cyfarfod. Mynegwyd bod eglwysi Anghydffurfiol yn fwy niferus na’r traddodiadau arall yng Nghymru. Mewn gwasanaethau arbennig dros y flwyddyn, roedd mwy o gydweithio oherwydd bod y Senedd yn cyfrif CERHC fel rhan o Eglwysi Ynghyd ar eu rhestr Protocol.

**5. Adroddiad Cytûn** (cylchredwyd ymlaen llaw)

Byddai Bwletin Polisi yn cael ei anfon allan yn ystod yr wythnos.

Tynnwyd sylw at:

a) **Ymchwiliad Covid y DU**. Mae angen llais cryf oddi wrth yr eglwysi. Dyddiad derbyn adborth ydy 15 Medi. Bydd yr ymchwiliad yn cychwyn Chwefror 2024.

b) **Apêl Heddwch 1925**. Mae’r adwaith yn gadarnhaol. Tynnwyd ein sylw at y paragraff olaf –dylai’r eglwysi ddathlu ar y cyd nid yn unigol.

c) **Gofal ysbrydol.** Cawsom ein hatgoffa mai’r system iechyd yng Nghymru sy’n apwyntio Caplaniaid.(Yn Lloegr FCG sy’n ei wneud.) Bydd cyllideb i ariannu hwn yn y dyfodol yn dod o’r Awdurdodau Iechyd oherwydd maent yn gwerthfawrogi pwysigrwydd gofal ysbrydol. Bydd canllawiau gofal ysbrydol yn cael ei ddiwygio a’r gobaith fyddai eu plethu gyda systemau yr Alban a Lloegr.

ch) **Cynghorau Ymgynghorol Sefydlog** (CYSAGau gynt)

i. Nodwyd bod Sir Fynwy yn edrych ar y broses ac am sicrhau bod traws doriad cynrychiolwyr grwpiau ffydd yn yr ardal yn gytbwys.

ii. Sir Gaerfyrddin a Sir Ceredigion. Gyda’r Parch Aled Jones yn symud i Loegr ac wedi ymddiswyddo fel cynrychiolydd yn y ddwy sir mae’r Cynghorau wedi gofyn am gynrychiolydd o Undeb Annibynwyr Cymraeg i lenwi’r safle. Bydd rhaid i UAC wneud enw eu cynrychiolydd yn hysbys trwy Cytûn. Mae 22 awdurdod yng Nghymru yn dilyn y canllawiau.

Mynegodd Vaughan fod angen cynrychiolydd yn Wrecsam o’r Annibynwyr hefyd.

iii. Dywedodd Paul Rochester fod enwad Elim yn aelod o grŵp FCG ers mis Medi. (Nid ydynt yn rhan o Cytûn yng Nghymru.) Mae Helen Cameron yn awyddus i ehangu aelodaeth FCG yn Lloegr.

Holwyd cwestiynau:

O ran ymchwiliad Covid: A oedd eglwysi wedi anfon llawer o adborth eto?

Pwysleisiwyd bod adborth eglwysi’n hanfodol a byddai Cytûn yn casglu’r tystiolaeth a’i osod o flaen y Senedd. Mae casglu’r tystiolaeth ymysg eglwysi lleol yn bwysig i ddangos y cydweithrediad a fu yn ystod y cyfnod.

Byddai angen sôn am broblemau a gododd fel hepgor bedydd trochiad ac arddodi dwylo mewn gwasanaeth ordeinio.

Dywedwyd byddai EBC yn cefnogi anfon tystiolaeth fel yr enwadau arall.

**Cyfarwyddwr Cytûn – Siôn Brynach**

1. Diolchodd am y croeso a hefyd am waith Gethin Rhys.

2. Bydd arweinwyr eglwysi a Cytûn yn cyfarfod yn yr Amwythig ar 19 Hydref. Y siaradwraig wadd Parchedig Ddr. Susan Durber, Llywydd Prydain Cyngor Eglwysi’r Byd.

3. Mae’r ymddiriedolwyr wedi gofyn am adnewyddu Gwefan Cytûn. Mae hyn ar waith. Bydd gofod yno i CERHC.

**6. Hyfforddiant – Nid oedd adroddiad.**

**7. Adroddiadau**

**a. Addysg** Vaughan Salisbury (cylchredwyd ymlaen llaw)

1. Nododd bod angen enghreifftiau o gydweithio rhwng ysgolion ac eglwysi lleol erbyn diwedd Medi. Mae rhai enghreifftiau wedi eu hanfon. Gweler y llyfryn a ddiwygiwyd yn ystod Hydref 2022 “Cysylltu eglwysi ac ysgolion”. Mynegodd na fyddai angen i eglwysi anfon mwy na 10 llinell yn eu hadroddiad. Byddai Vaughan yn hoffi coladu’r wybodaeth dros yr Hydref a chael canlyniad erbyn Nadolig.

2. **Papur Gwrth-hiliaeth** - Mae “RE Today” yn dal yn diwygio’r papur. Dim ond fersiwn ddwyieithog fydd yn cael ei dderbyn yng Nghymru.Dywedodd Vaughan mai cyfraniad at gostau’r cyfieithu oedd bwriad gofyn am arian gan CERHC yng nghyfarfod mis Tachwedd. Eglurodd bod EBC yn fodlon cyfrannu at gost cyfieithu ac awgrymodd gallai enwadau arall o fewn aelodaeth y Cyngor gynnig rhywbeth tebyg. Dywedodd y Trysorydd ei fod yn falch am yr esboniad. Roedd ganddo gonsyrn byddai CERHC yn defnyddio’u harian i gyd i ariannu’r un prosiect yma. Atgoffwyd bod angen ystyried cysodi a dylunio ac fe fyddai hyn yn ychwanegu at gost y ddogfen. Amcangyfrifir y gost i fod tua £8,000. Penderfynwyd byddai’r Cyngor yn awgrymu cyfraniad wedi’r costau ddod yn gliriach.

Mynegodd Gethin Rhys ei fod yn poeni bod dyneiddwyr wedi rhoi eu safbwynt ar HWB a bod angen i adnoddau Cristnogol gael eu gosod arno ar fyrder. Mae’n bwysig bod yr adnoddau o ansawdd da. Mynegodd Aled Davies bod Cymdeithas y Beibl yn gweithio ar roi adnoddau ar linc HWB ond bod anhawster gyda’r timau gweithredol o ran staff. Mae’r gweithredwr presennol wedi dechrau ar y gwaith o baratoi adnoddau.

**3. Prinder athrawon** – Mae problemau’n parhau yng Nghymru i sicrhau athrawon Crefydd, Gwerthoedd a Moeseg (rhifau yn statig ers sawl blwyddyn, sef tua 30), Cymraeg a phynciau STEM.

**4. Estyn** – Mae’r Arolygwyr Estyn wedi bod yn ffocysu ar effaith y Pandemig ar lles disgyblion. Mae’n nhw bellach yn symud ymlaen at asesu addysgu.

**5. Neges Heddwch yr Urdd 2023** – wedi cyflwyno neges gwrth-hiliol.

**6. Swyddog Addysg** – Mynegodd Vaughan ei ddymuniad i orffen fel swyddog Addysg ddwy flynedd yn ôl ond arhosodd ymlaen i weld cychwyn ar y Cwricwlwm newydd yn ysgolion Cynradd ac Uwchradd yng Nghymru. Erbyn mis Medi, bydd Cwricwlwm newydd wedi cychwyn yn yr ysgolion Uwchradd. Bydd ef yn gorffen ei rôl fel cynrychiolydd Addysg EBC Pasg nesaf ar ôl 10 mlynedd. Mynegodd ei barodrwydd i barhau fel Swyddog Addysg CERHC tan hynny. Dywedodd y Llywydd y byddai hynny yn werthfawr iawn a gofynnodd i aelodau enwebu pobl a allai lenwi’r bwlch.

**b. Trysorydd**

Atgoffodd y Trysorydd bod y Blwyddyn ariannol CERHC yn rhedeg o Ionawr tan Rhagfyr. Mae cyfarfod mis Mai yn gofyn i’r Cyngor dderbyn y Mantolen yn ffurfiol. Mae’n ofid bod rhai enwadau ddim yn cyfrannu o gwbl.

Holwyd a ddylai cyfraniad yr enwadau godi. Yn 2019 codwyd y cyfraniad ddiwethaf ar ôl bod yn statig am 10 mlynedd. Dywedodd Martin nad oedd angen codi y swm ar hyn o bryd. Gwnaed awgrym bod edrych ar y gyllideb bob 3 mlynedd yn syniad ymarferol. Byddai ychwanegu aelodau newydd yn cyfrannu at y gyllideb ac yn galluogi ariannu prosiectau newydd.

Derbyniodd y Cyngor y Cyfrifon yn ffurfiol.

|  |
| --- |
| **Pwynt Gweithredu:** Adolygu cyfraniadau’r enwadau yng nghyfarfod mis Tachwedd. |

**c. Enwadau**

Ni dderbyniwyd adroddiadau ond awgrymwyd bod eu bod yn anfon adroddiadau ysgrifenedig at yr Ysgrifennydd ac fe fydd yn eu hychwanegu fel Atodiad i’r Cofnodion. **Ni dderbyniwyd adroddiadau**.

**8. Adroddiad Grŵp Cyngor Eglwysi – Paul Rochester**

1. Dywedodd Paul bod y Weinyddiaeth Amddiffyn yn cofrestri Enwadau Anghydffurfiol sydd â diddordeb i’r Lluoedd Arfog i ymestyn eu Caplaniaethau. Mae’r Weinyddiaeth wedi cymeradwyo lle ar y Bwrdd i Grŵp Cyngor Eglwysi. Golyga hyn bydd caplaniaethau newydd angen eu llenwi gyda’r Lluoedd Arfog.

2. Strategaeth – Mae Grŵp Cyngor Eglwysi yn barod i gydweithio gyda CERHC. Bydd cyfarfod rhyngddo a’r Llywydd i’w drefnu er mwyn ymgysylltu gyda’r gwaith yng Nghymru.

Diolchwyd i Paul am ei adroddiad.

**9. UFA**

1**.** Diolchodd y Llywydd i Parchedig Aled Jones am ei wasanaeth ar y Cyngor. Dymunodd pob bendith iddo wrth symud i Lundain. Sicrhaodd y bydd yn ein gweddïau wrth iddo ddechrau ar ei weinidogaeth newydd. Diolchodd Aled i’r Llywydd am y geiriau caredig ac roedd yn ddiolchgar amdanynt.  
2. Bydd yr Ysgrifennydd yn cydlynu dyddiad a lleoliad y cyfarfod nesaf.

**10. Y fendith –** Cyd adroddwyd y Gras i orffen y cyfarfod.

**Dyddiad Cyfarfod nesaf - 14 Tachwedd 2023**

**Lleoliad - Coleg y Bedyddwyr De Cymru, Heol Richmond, Caerdydd**